b'\n_START_ARTICLE_\nRimantas Gu\xc4\x8das\n_START_PARAGRAPH_\nRimantas Gu\xc4\x8das (g. 1942 m. rugpj\xc5\xab\xc4\x8dio 22 d. Kaune) \xe2\x80\x93 Lietuvos muzikologas, vargon\xc5\xb3 restauratorius, tautosakininkas.\n_START_SECTION_\nBiografija\n_START_PARAGRAPH_\nT\xc4\x97vai Alfonsas Gu\xc4\x8das ir Giedr\xc4\x97 Gu\xc4\x8dien\xc4\x97, brolis Augis Gu\xc4\x8das, seserys: Birut\xc4\x97 Gu\xc4\x8dait\xc4\x97 ir Giedr\xc4\x97 Gu\xc4\x8dait\xc4\x97._NEWLINE_1965 m. baig\xc4\x97 Lietuvos konservatorijos J. \xc4\x8ciurlionyt\xc4\x97s klas\xc4\x99. 1966\xe2\x80\x931972 m. dirbo Lietuvos dail\xc4\x97s muziejaus Teatro ir muzikos skyriuje (nuo 1992 m. Lietuvos teatro, muzikos ir kino muziejus). 1972 m. prie Paminkl\xc5\xb3 restauravimo valdybos (v\xc4\x97liau Respublikinis kult\xc5\xabros paminkl\xc5\xb3 restauravimo trestas) \xc4\xafk\xc5\xabr\xc4\x97 vargon\xc5\xb3 restauravimo dirbtuv\xc4\x99 (nuo 1991 m. valstybin\xc4\x97 \xc4\xafmon\xc4\x97, nuo 1993 m. bendrov\xc4\x97 \xe2\x80\x9eVilniaus vargon\xc5\xb3 dirbtuv\xc4\x97\xe2\x80\x9c), nuo 1991 m. jos direktorius._NEWLINE_Pagal jo projektus dirbtuv\xc4\x97 restauravo, suremontavo, pastat\xc4\x97 nauj\xc5\xb3 ar perstat\xc4\x97 apie 30 vargon\xc5\xb3. 1997 m. jam suteikta auk\xc5\xa1\xc4\x8diausios kategorijos restauravimo technologo (vargonai) kvalifikacija. Nuo 1998 m. Tarptautin\xc4\x97s vargon\xc5\xb3 statytoj\xc5\xb3 asociacijos (International Society of Organbuilders) narys. 1987\xe2\x80\x931990 m. TSRS vargoninink\xc5\xb3 ir vargon\xc5\xb3 meistr\xc5\xb3 draugijos pirmininkas (su O. Jan\xc4\x8denka). 1997\xe2\x80\x931998 m. LRT tarybos pirmininkas. Radijo ir televizijos laid\xc5\xb3, politini\xc5\xb3 feljeton\xc5\xb3 autorius. Apra\xc5\xa1\xc4\x97 did\xc5\xbei\xc4\x85j\xc4\x85 dal\xc4\xaf Lietuvos vargon\xc5\xb3, sudar\xc4\x97 pirm\xc4\x85j\xc4\xaf Lietuvos paminklini\xc5\xb3 vargon\xc5\xb3 s\xc4\x85ra\xc5\xa1\xc4\x85 (1971 m.), pareng\xc4\x97 Lietuvos vargon\xc5\xb3 katalog\xc4\x85. U\xc5\xbera\xc5\xa1\xc4\x97 daugiau kaip 1000 lietuvi\xc5\xb3 liaudies dain\xc5\xb3.'